NA VIRU je sinoć postavljen prijeteći transparent turistima.

"Dobrodošli na Vir, Dalmaciju! Dragi gosti čuvajte kosti", stoji na transparentu obješenom na brod uz prekrižen znak Dinama, prekrižen natpis "SRB" te ustaško "U".

Na transparentu je ispisano i "1950", što je godina osnivanja splitske Torcide.

Fotografiju je uslikala čitateljica Indexa, a otkrila nam je i da to nije jedini incident u posljednja dva dana.

Svjedokinja: Dan prije su napali dečka zbog Dinamove majice, jurili su ga po molu i šamarali

Tekst se nastavlja ispod oglasa

"Jučer se pojavio taj transparent na brodu, na virskoj rivi. Dan ranije je bio incident, jedan dečko je bio u Dinamovoj majici i do njega su došli torcidaši, rekli su mu da skine majicu i da neće biti problema ako je skine. Dečko naravno nije skinuo majicu i oni su ga krenuli juriti po molu. Dobio je par šamara, a prestali su kad je skinuo majicu i otišli", ispričala nam je čitateljica.

Index je kontaktirao policiju vezano uz ove događaje. Rekli su kako zasad nemaju evidentirane te događaje, no kako će sve provjeriti te da će nas, u slučaju da bude policijskog postupanja, o tome obavijestiti.